**ΚΛΑΣΣΙΚΗ ΙΣΠΑΝΙΑ**

**10 ΗΜΕΡΕΣ**

***MAΔΡΙΤΗ – ΤΟΛΕΔΟ – ΚΟΡΔΟΒΑ – ΣΕΒΙΛΛΗ – ΡΟΝΤΑ –***

***ΓΡΑΝΑΔΑ – ΒΑΛΕΝΘΙΑ – ΒΑΡΚΕΛΩΝΗ***

* **Εξασφαλισμένη είσοδος** στο παλάτι της **Alhambra**, το σημαντικότερο αραβικό μνημείο της Ισπανίας!
* **Ξενάγηση στην πόλη της Μαδρίτης και στο Μουσείο Πράδο με επίσημο ελληνόφωνο ξεναγό!**
* **Ξενάγηση στο Τολέδο, την πόλη Μνημείο Παγκόσμιας Πολιτιστικής Κληρονομιάς της Unesco**
* **Εξασφαλισμένη είσοδος στο βασιλικό ανάκτορο της Σεβίλλης, το Αλκάθαρ**
* **Ξενάγηση στην Σεβίλλη με επίσημο ελληνόφωνο ξεναγό!**
* **Δώρο** 3 δείπνα σε μπουφέ
* **Δώρο** η εκδρομή στην **Ρόντα**, ένα από τα λευκά χωριά της Ανδαλουσίας
* **Επίσημος ελληνόφωνος ξεναγός όπου απαιτείται**
* **Εμπειρότατος αρχηγός/συνοδός του γραφείου μας**
* **Απευθείας πτήσεις Αθήνα-Μαδρίτη & Βαρκελώνη-Αθήνα με την ποιότητα και την αξιοπιστία της Aegean Airlines**

## **1η μέρα Αθήνα-Μαδρίτη,Ξενάγηση**

Συγκέντρωση στο αεροδρόμιο και πτήση για την εντυπωσιακή πρωτεύουσα της Ισπανίας την **Μαδρίτη** με πτήση της **Aegean Airlines**. Μια πόλη χτισμένη σε υψόμετρο 650 μέτρων δεσπόζει στο κεντρικό οροπέδιο της Ιβηρικής Χερσονήσου, στην Καστίλλη. Από το 1561 πρωτεύουσα της χώρας με 4.000.000 πληθυσμό.  Άφιξη, μεταφορά και τακτοποίηση στο ξενοδοχείο. Απόγευμα ελεύθερο για μια πρώτη γνωριμία με την πόλη περπατώντας στην **Gran Via**, την **Plaza Mayor**, την **Puerta del Sol** κτλ. **Προαιρετικά**, σε συνεργασία με τον αρχηγό του γραφείου μας , προτείνεται μία προαιρετική ξενάγηση-περιήγηση στα πιο ενδιαφέροντα σημεία της πόλης (πέραν των όσων θα γνωρίσουμε στην προγραμματισμένη ξενάγηση ) για να γνωρίσετε την Μαδρίτη των Βουρβόνων,τις βόρειες συνοικίες της με το εντυπωσιακό στάδιο της Real, το **Santiago Bernabeu** και την **Puerta de Europa**, την **Plaza de Toros**, την Αρένα της πόλης, την **Plaza Colón** με το Αρχαιολογικό Μουσείο, την **πλατεία Ισπανίας** με το γιγάντιο γλυπτό του Μιγκέλ Ντε Θερβάντες, το περίφημο Αιγυπτιακό **μνημείο Debod**, το **πάρκο Retiro** και μεταξύ άλλων πολλών την ιστορικότερη πλατεία της πόλης, την **Plaza Mayor**. Διανυκτέρευση .

## **2η μέρα Μαδρίτη,Ξενάγηση**

Πρωινή ξενάγηση στην σημαντικότερη ίσως Πινακοθήκη του κόσμου, το **Πράδο** (Museo de Prado). Τα περισσότερα από 10.000 έργα της συλλογής του, προσφέρουν ένα μοναδικό ταξίδι στον χρόνο και στο χρώμα. Εδώ θα θαυμάσουμε τα αριστουργήματα των Ελ Γκρέκο, Βελάθκεθ και Γκόγια, που "στέκονται" δίπλα σε άλλους εξ ίσου σημαντικούς ζωγράφους. Στη συνέχεια θα περπατήσουμε στην πιο μποέμ συνοικία του κέντρου της Μαδρίτης, στο περίφημο **Barrio de las Letras**, την γειτονιά των τεχνών, όπου έζησαν και δημιούργησαν πολλοί από τους σπουδαίους ζωγράφους και λογοτέχνες της Ισπανίας, όπως ο Μιγκέλ ντε Θερβάντες Σααβέδρα (Miguel de Cervantes Saavedra), ο Λόπε δε Βέγα (Lope de Vega) και ο Φεδερίκο Γκαρθία Λόρκα (Federico García Lorca). Εδώ χτυπάει η νυχτερινή ζωή της πόλης με cervecerias (μπυραρίες), tapas, Jazz clubs κτλ. Η ξενάγησή μας ολοκληρώνεται στην καρδιά της Μαδρίτης των Αψβούργων, το ιστορικό και εμπορικό κέντρο της πόλης. Για το απόγευμα σας προτείνουμε να επισκεφθείτε την αριστοκρατική συνοικία **Μπάριο Ντε Σαλαμάνκα** (Salamanca) με τα κομψά καταστήματα. Απολαύστε τον καφέ σας στην ατμοσφαιρική **Πλάθα Οριέντε** (Plaza Oriente) με θέα το παλάτι, περιπλανηθείτε στα σοκάκια της παλιάς πόλης καταλήγοντας στην κεντρική πλατεία, την **Πλάθα Μαγιόρ** (Plaza Mayor) και δοκιμάστε μια ζεστή σοκολάτα στην φημισμένη Chocolatería San Ginés. Διανυκτέρευση.

## **3η μέρα Μαδρίτη- Τολέδο-Mαδρίτη**

Σήμερα το πρωί θα αναχωρήσουμε για την πιο ιστορική πόλη της Ισπανίας, το μεσαιωνικό Τολέδο. Ένα φυσικό απόρθητο οχυρό (λόγω του ποταμού Τάγου), που υπάρχει από την εποχή των Ρωμαίων. Η πόλη των τριών πολιτισμών (Άραβες-Εβραίοι-Χριστιανοί) και η πόλη του Δον Κιχώτη και των Caballeros του Θερβάντες. Το διαμάντι στο στέμμα της Ισπανικής αυτοκρατορίας του 15ου και 16ου αιώνα, όπου ο ήλιος δεν έδυε ποτέ. Την πόλη όπου έζησε και μεγαλούργησε ο Ελ Γκρέκο. Ένα μουσείο από μόνο της. Θα περιπλανηθούμε στα στενά δρομάκια της μεσαιωνικής πόλης με την σπουδαία ιστορική, καλλιτεχνική και πολιτιστική κληρονομιά και θα επισκεφθούμε τον **Καθεδρικό ναό**, ένα μοναδικό κτίσμα μεγάλων καλλιτεχνών και μείγμα πολλών αρχιτεκτονικών ρυθμών, όπου θα δούμε αμύθητης αξίας πίνακες του El Greco, όπως το Expolio και την συλλογή των Αποστόλων, καθώς και πίνακες των Tiziano, Rafaello και Caravaggio. Στη συνέχεια, στην εκκλησία του **Santo Tomé** (Αγίου Θωμά), θα θαυμάσουμε το σημαντικότερο και μεγαλύτερο έργο του Γκρέκο "Η Ταφή του Κόμητα Οργκάθ", ένα αριστούργημα που αποτυπώνει όλες τις επιρροές και τεχνοτροπίες του περίφημου Κρητικού ζωγράφου. Κατηφορίζοντας προς την εβραϊκή συνοικία θα συναντήσουμε το σπίτι του **Γκρέκο**, όπου έζησε με την γυναίκα του Ιερωνύμη και τον γιο του Γιώργο-Μανώλη. Ακολουθεί επίσκεψη σε ένα **εργοστάσιο με "Damasquinadο"**, της περίφημης Τολεδανικής τέχνης που προέρχεται από την μακρινή Δαμασκό και βασίζεται στην εργασία επάνω σε ατσάλι. Επιστροφή στην Μαδρίτη. Διανυκτέρευση.

## **4η μέρα Μαδρίτη- Κόρδοβα- Σεβίλλη**

Διασχίζοντας σήμερα το πρωί το οροπέδιο της θρυλικής **Manchas**, όπου έκανε τα ανδραγαθήματά του ο Δον Κιχώτης, θα κάνουμε μία στάση σε κάποιο από τα πανέμορφα χωριά της διαδρομής. Μετά τη **Σιέρα Μορένα** θα καταλήξουμε στην πασίγνωστη Κορδούη των Ρωμαίων, την μετέπειτα **Κορδούβα των Αράβων**, την **Κόρδοβα των Χριστιανών**. Στα χρόνια της ακμής του χαλιφάτου ήταν η πρωτεύουσα των Αράβων της Ισπανίας και την αποκαλούσαν "Μέκκα της Δύσης". Εδώ έζησαν ο Αβερρόης, ο Μωχάμετ Αλ Γκαφέκι, ο Μπεν Μαϊμονίδης και σημαντικότατοι Άραβες λόγιοι, οι οποίοι μετέφρασαν σχεδόν όλα τα αρχαία ελληνικά συγγράμματα σε τοπικές γλώσσες. Στο κέντρο της παλιάς πόλης θα δούμε το περίφημο τζαμί **Mezquita de Cordoba,** ένα μνημείο ασύγκριτης αρχιτεκτονικής και διακόσμησης, που έχει εμβαδόν 12.000 τετραγωνικά μέτρα και είναι στηριγμένο σε ένα δάσος από 850 μαρμαροκολόνες, πολλές τις οποίες φέρουν ελληνιστικά κιονόκρανα τεράστιας ιστορικής αξίας.Επιβίβαση στο πούλμαν και τελικός προορισμός της σημερινής ημέρας η **Σεβίλλη** την πρωτεύουσα του **Al Andalus**. Άφιξη και τακτοποίηση στο ξενοδοχείο. **Δείπνο**. Διανυκτέρευση.

## **5η μέρα Σεβίλλη,Ξενάγηση**

## Κατά τη διάρκεια της σημερινής μας ξενάγησης θα δούμε τις περίφημες **πλατείες Αμερικής και Ισπανίας** και θα επισκεφθούμε το **Αλκαζάρ** (Αλκάθαρ, Alcazar), το Αραβο-χριστιανικό παλάτι του 9ου αιώνα με πανέμορφα πάτιος και χώρους διακοσμημένους με τον μοναδικό αραβικό τρόπο. Δίπλα δεσπόζει ο τεράστιος γοτθικός **Καθεδρικός ναός.** Τον 14ο αιώνα στα θεμέλια του παλιού τζαμιού στήνεται το γοτθικό αυτό θαύμα, που θα αποτελέσει το κέντρο του Καθολικισμού ολόκληρης της Ισπανικής Αυτοκρατορίας. Εδώ βρίσκεται ο **τάφος του Χριστόφορου Κολόμβου και το ύψους 93 μέτρων καμπαναριό-παλιός μιναρές Χιράλδα** (Giralda), το μόνο τμήμα που σώζεται από το παλιό τζαμί. Στη συνέχεια θα περπατήσουμε στη **συνοικία Santa Cruz** με τα γραφικά σοκάκια, τα μεσαιωνικά κτίρια και τα ανθοστόλιστα μπαλκόνια. Για το βράδυ σας προτείνουμε να παρακολουθήσετε ένα **φλαμένκο** στην πόλη που γεννήθηκε και να αφεθείτε στον γεμάτο πάθος ρυθμό του. **Δείπνο**. Διανυκτέρευση

## **6η μέρα Σεβίλλη- Ρόντα- Λευκά Χωριά/Πουέμπλος Μπλάνκος- Γρανάδα**

Μετά το πρωινό αναχώρηση για τη Γρανάδα. Πριν όμως θα σταματήσουμε σε μία από τις ομορφότερες τοποθεσίες του νότου, την **Ρόντα** **(Pueblos Blancos).** Μία πανέμορφη μεσαιωνική πόλη χτισμένη επάνω σε ένα εντυπωσιακό φαράγγι, θα δούμε την πιο παλιά και ιστορικότερη αρένα της Ισπανίας **‘’ Plaza de Toros’’**, και θα περιπλανηθούμε στα στενά δρομάκια όπου εμπνεύστηκαν οι ρομαντικοί ποιητές του 19ου αιώνα και ο Χεμινβουέη στο ‘’ Για ποιον χτυπά η καμπάνα ‘’ . Συνεχίζουμε προς την ενδοχώρα για να καταλήξουμε στους πρόποδεες της **Σιέρα Νεβάδα (Sierra Nevada),** όπου είναι χτισμένη η **Γρανάδα**. Άφιξη και τακτοποίηση στο ξενοδοχείο. **Δείπνο**. Διανυκτέρευση.

## **7η μέρα Γρανάδα- Βαλένθια**

Στην σημερινή μας ξενάγηση θα δούμε το σημαντικότερο αραβικό μνημείο της Ισπανίας στο εντυπωσιακό λόφο του **Alhambra**. Η ακμή του Σουλτανάτου της Γρανάδας σε όλο της το μεγαλείο. Ένα αριστούργημα ισλαμικής τέχνης του 14ου αιώνα με αφάνταστη λεπτομέρεια στην διακόσμηση, με αραβουργήματα επίκλησης στον Αλλάχ και με πανέμορφα σιντριβάνια. Δίπλα στην **Alhambra** είναι το **Generalife**, ο παράδεισος του Σουλτάνου. Δέντρα, λουλούδια και νερά που θα μας παρασύρουν στο κόσμο της χαλάρωσης και της φαντασίας στην εποχή του Σουλτάνων. Αναχώρηση για την πιο τυπική μεσογειακή πόλη της Ισπανίας τη **Βαλένθια**. Πρωτεύουσα του Λεβάντε, όπως λέγεται στα Ισπανικά η ανατολική πλευρά της Ισπανίας. Άφιξη νωρίς το απόγευμα και τακτοποίηση στο ξενοδοχείο.Διανυκτέρευση.

**8η μέρα Βαλένθια,Ξενάγηση- Βαρκελώνη**

Μετά το πρωινό θα κάνουμε μια πανοραμική περιήγηση της πόλης, που κουβαλάει την αρχιτεκτονική και πολιτισμική παράδοση των χιλίων χρόνων της ιστορίας της. Σήμερα η Βαλένθια θα μπορούσε να χαρακτηριστεί ως μια από τις πιο μοντέρνες πόλεις της Ευρώπης. Θα περάσουμε από την παλιά πόλη και θα δούμε το δημαρχείο της πόλης που προσδίδει ένα στυλ αναγεννησιακού μπαρόκ και ήταν έδρα των Ρεπουμπλικάνων την εποχή του εμφυλίου. Στη συνέχεια θα δούμε το παλάτι του **Marques de dos Aguas**, σημερινό μουσείο κεραμικής με την θαυμάσια αλαβάστρινη πρόσοψή του. Θα περπατήσουμε επίσης στην αγορά με το παλιό χρηματιστήριο και θα καταλήξουμε στον καθεδρικό ναό με τον πύργο **Mikelet** , που θεωρείται σύμβολο της πόλης. Στην συνέχεια, αναχώρηση για **Βαρκελώνη**. Άφιξη και τακτοποίηση στο ξενοδοχείο . Διανυκτέρευση

**9η μέρα Βαρκελώνη,Ξενάγηση**

Η πρωινή μας ξενάγηση θα αρχίσει από τον επιβλητικό ναό της **Sagrada Familia**, το σημαντικότερο έργο του **Gaudi** που είναι και το πιο επισκέψιμο μνημείο της Βαρκελώνης. Μία εκκλησία σύμβολο για την πόλη της Βαρκελώνης, όπου συγκαταλέγεται μεταξύ των πιο περίπλοκων και χρονοβόρων αρχιτεκτονικών έργων στον κόσμο. Είναι το έργο ζωής του **Antonio Gaudi** , ο οποίος αφιέρωσε 43 χρόνια για να βάλει τις βάσεις αυτού του μνημειώδες έργου. Στην διαδρομή μας με το λεωφορείο διασχίζουμε την γνωστή λεωφόρο **Passeig de Gracia -**τα **Ηλύσια Πεδία της Βαρκελώνης**, με τα εντυπωσιακά 'μοντερνιστικά' κτίρια, τα αριστοκρατικά καταστήματα και τα πολύ καλά εστιατόρια , όπου θα θαυμάσουμε και τα δύο διασημότερα σπίτια του μεγάλου αρχιτέκτονα **Antonio Gaudi**, το **Casa Battlo** και το **Casa Mila**, καθώς και τα σπίτια των καλύτερων αρχιτεκτόνων της εποχής - του Lluis Domenech I Montaner, του Puig I Cadafalch, του Enric Sagnier και πολλών άλλων. Θα συνεχίσουμε προς το **Ολυμπιακό χωριό**, το **Ολυμπιακό λιμάνι** και την **Barceloneta**, το παλιό ψαροχώρι, όπου στον ελεύθερο χρόνο σας θα μπορείτε να γευτείτε την γνωστή παέγια .Ανηφορίζοντας προς τον λόφο **Montjuik** (λόφο των Εβραίων) θα δούμε το **Ολυμπιακό Στάδιο** με σχεδόν όλες τις εγκαταστάσεις της Ολυμπιάδας του 1992. Η επόμενη στάση μας είναι το **Ισπανικό χωριό**, μια μικρογραφία της Ισπανίας, που κατασκευάστηκε για την παγκόσμια έκθεση του 1929. Την ξενάγηση μας θα την τελειώσουμε στο κέντρο της πόλης και την μεγαλύτερη και εμπορικότερη πλατεία - την **Plaza Cataluna** - και θα φθάσουμε στον πασίγνωστο πεζόδρομο **Las Ramblas**, με την αγορά των λουλουδιών, τους υπαίθριους καλλιτέχνες και ζωγράφους και την αστείρευτη ζωντάνια του. Συνεχίζοντας στην **Ramblas**, θα δούμε την **βρύση καναλέτας (Rambla Canaletes)**, η οποία φημίζεται για το σιντριβάνι με το οικόσημο της Καταλονίας. Ο μύθος λέει ότι κάποιος που έχει δοκιμάσει λίγο νερό από αυτό θα επιστρέψει σίγουρα εδώ. Εδώ είναι επίσης το σημείο συνάντησης των οπαδών της πιο επιτυχημένης ομάδας του 21ου αιώνα, της Μπαρτσελόνα. Περπατώντας, και περίπου στην μέση της La Ramblas θα δούμε την **Plaza Real**, μια κλασσική αρχοντική πλατείa, όπου μπορείτε να απολαύσετε τον καφέ σας. Επιστροφή στο ξενοδοχείο για ξεκούραση. Διανυκτέρευση

## **10η μέρα Βαρκελώνη - Αθήνα**

Τελευταία μέρα της εκδρομής μας σήμερα. Μεταφορά στο αεροδρόμιο για την πτήση της επιστροφής.

## **Σημείωση:** Για την καλύτερη εκτέλεση του προγράμματος η ροή μπορεί να διαφοροποιηθεί χωρίς όμως να παραλειφθεί κάτι.

|  |  |
| --- | --- |
| ΤΙΜΗ ΚΑΤΑ ΑΤΟΜΟ | 14,28 ΙΟΥΛΙΟΥ  11,25 ΑΥΓΟΥΣΤΟΥ  ΞΕΝΟΔΟΧΕΙΑ:  Μαδρίτη: Hotel Mayorazgo 4\*  Σεβίλλη: Hotel Silken Al-Andalus Palace 4\*  Γρανάδα: Hotel Gran Luna 4\*  Βαλένθια: Hotel Rey Jon Jaime 4\*  Βαρκελώνη: Catalonia Gracia 4\* |
| ΔΙΚΛΙΝΟ | **1.095€** |
| ΜΟΝΟΚΛΙΝΟ | **1.435€** |
| ΠΑΙΔΙΚΟ | **1.035€** |
| ΦΟΡΟΙ | **185€** |

**ΠΛΑΝΟ ΠΤΗΣΕΩΝ Α**

|  |  |  |  |
| --- | --- | --- | --- |
|  | ΚΛΑΣΣΙΚΗ ΙΣΠΑΝΙΑ 10 ΗΜΕΡΕΣ AEGEAN :  14,28 ΙΟΥΛΙΟΥ  11,25 ΑΥΓΟΥΣΤΟΥ | | |
|  | Α3700 | ATH MAD | 08:55-11:45 |
|  | A3711 | BCN ATH | 11:25-15:15 |

## **Περιλαμβάνονται :**

* Αεροπορικά εισιτήρια οικονομικής θέσης Αθήνα-Βαρκελώνη και Μαδρίτη-Αθήνα με απευθείας πτήσεις της **Aegean Airlines**
* 1 αποσκευή 23 κιλών και 1 χειραποσκευή 8 κιλών ανά επιβάτη
* Διαμονή σε επιλεγμένα **κεντρικά** ξενοδοχεία 4\* αστέρων
* Πρωινό μπουφέ καθημερινά
* **Δώρο** **3 δείπνα σε μπουφέ** στο σύνολο (2 στη Σεβίλλη και 1 στη Γρανάδα)
* **Δώρο η εκδρομή στην Ρόντα ,** ένα από τα λευκά χωριά της Ανδαλουσίας
* Μεταφορές, περιηγήσεις και εκδρομές με κλιματιζόμενο τουριστικό λεωφορείο, σύμφωνα με το αναλυτικό πρόγραμμα.
* Επίσημος ελληνόφωνος ξεναγός /συνοδός του γραφείου μας
* Ενημερωτικά έντυπα / χάρτες
* Φ.Π.Α.
* Ασφάλεια αστικής ευθύνης

## **Δεν περιλαμβάνονται :**

* Είσοδοι σε μουσεία, μνημεία και λοιπά αξιοθέατα
* Επιπλέον γεύματα, ποτά στα δείπνα.
* Ο δημοτικός φόρος στα ξενοδοχεία
* Φόροι αεροδρομίων, επίναυλοι καυσίμων, και ασφάλεια COVID για ταξιδιώτες έως 75 ετών : **185€**
* Ότι ρητά δεν αναφέρεται στο πρόγραμμα ή αναφέρεται ως προαιρετικό.